**ΘΕΜΑ ΧΗΜΕΙΑΣ**

του

Νίκου Καραμουσαδάκη

18 Ιουλίου, 2020

# ΕΞΩΤ. ΔΡΟΜΟΣ - ΜΕΡΑ 1

Ο Οδυσσέας(27) περπατάει προς το γραφείο του ενώ κάνει φούσκες με την τσίχλα που μασουλάει και σταματάει μπροστά από έναν κάδο σκουπιδιών, για να την πετάξει.

Πριν προλάβει να την βγάλει από το στόμα του, αποσπάται η προσοχή του από έναν τύπο που καθόταν στο πεζούλι διπλά και σηκώνεται να φύγει. Καθώς σηκώνεται, αφήνει πίσω του ένα άδειο πλαστικό ποτήρι για καφέ με καλαμάκι.

Ο Οδυσσέας σκέφτεται να του πει κάτι, αλλά διστάζει.

Πηγάινει και παίρνει το ποτήρι και το πετάει.

Την στιγμή που το κάνει, περνάει δίπλα του ένας άλλος τύπος και πετάει κάτω το τσιγάρο του.

Ο Οδυσσέας τον κοιτάει νευριασμένος για λίγο.

Κατόπιν, δαγκωμένος πηγαίνει να πάρει το αποτσίγαρο για να το βάλει κι αυτό στα σκουπίδια. Μόλις σκύβει, κάνοντας φούσκα με την τσίχλα που έχει στο στόμα του, ένας άλλος τύπος περνάει και πετάει το τσιγάρο του εκεί δίπλα. Η φούσκα σκάει στο πρόσωπο του Οδυσσέα. Μαζεύει την τσίχλα από το πρόσωπό του και την πετάει στα σκουπίδια. Βλέπουμε τον Οδυσσέα να σκέφτεται.

(Ένωση κοψίματος: κλειστά μάτια Οδυσσέα)

# ΕΣΩΤ. ΓΡΑΦΕΙΟ - ΜΕΡΑ 2

Ο Οδυσσέας είναι στο γραφείο του και ενώ δουλεύει τον βλέπουμε να σκέφτεται. Βλέπουμε την οθόνη του υπολογιστή της δουλειάς του. Μαζί με τα αρχεία της δουλειάς είναι ανοιγμένο κι ένα κατάστημα που πουλάει δαχτυλίδια αρραβώνων. Ο Οδυσσέας δυσανασχετεί με τις τιμές. Ανοίγει η πόρτα και ο Οδυσσέας κλείνει βιαστικά το παράθυρο με τα δαχτυλίδια στον υπολογιστή.

ΣΥΝΆΔΕΛΦΟΣ

Πάμε για τσιγάρο;

ΟΔΥΣΣΈΑΣ

Το έκοψα ρε φίλε, σόρυ.

ΣΥΝΆΔΕΛΦΟΣ

Α ναι; Πως κι έτσι;

ΟΔΥΣΣΈΑΣ

Ε. Όπως και να χει, δεν κάνει καλό.

ΣΥΝΆΔΕΛΦΟΣ

Καλά τώρα το ανακάλυψες αυτό ρε τρελέ;

ΟΔΥΣΣΈΑΣ

Απλά είναι και βρωμιά μωρέ. Μυρίζει το στόμα σου, τα ρούχα σου, όλα μετά.

ΣΥΝΆΔΕΛΦΟΣ

Σου βαλε χέρι η Έλενα; Ας’την σε μένα.

ΟΔΥΣΣΈΑΣ

Όχι ρε σιγά. Και στο κάτω-κάτω δίκιο έχει.

ΣΥΝΆΔΕΛΦΟΣ

Και τι; Σε έψησε να ξεκινήσεις από τα δικά μας ε; Είναι καλή αυτή.

ΟΔΥΣΣΈΑΣ

Όχι βέβαια! Με τίποτα.

ΣΥΝΆΔΕΛΦΟΣ

Γιατί;

ΟΔΥΣΣΈΑΣ

Τι; Να αφήσω το ένα, να πάω στο άλλο; Κι αυτά καταστροφικά είναι ρε, μη νομίζεις.

ΣΥΝΆΔΕΛΦΟΣ

Όχι ρε. Τι λες;

ΟΔΥΣΣΈΑΣ

Ναι. Οι νιτροσαμίνες καρκινογόνες είναι. Και οι διαιθυλικές γλυκόλες και αναβασίνες πάλι τα ίδια, όλα τοξικά.. Μόνο τη νικοτίνη γλιτώνεις.

ΣΥΝΆΔΕΛΦΟΣ

Εσύ που τα ξέρεις αυτά ρε;

ΟΔΥΣΣΈΑΣ

Χημικό έχω τελειώσει. Ήμουν στο χημείο πριν και ήρθα με μετάθεση.

ΣΥΝΆΔΕΛΦΟΣ

Άντε ρε! Πως και; Για το Ελενάκι;

ΟΔΥΣΣΈΑΣ

(Ντροπιαστικά) Ναι. Βασικά για τις μετακινήσεις.

ΣΥΝΆΔΕΛΦΟΣ

Κοίτα είναι λίγο ζόρικη, αλλά είναι καλό γκομενάκι φίλε.Σ’ ωραίος. Μπράβο.

ΟΔΥΣΣΈΑΣ

(Αμήχανα) Ευχαριστώ.

ΣΥΝΆΔΕΛΦΟΣ

Λοιπόν, έλα να τα πούμε έξω.

ΟΔΥΣΣΈΑΣ

Χίλια συγγνώμη ρε συ, είμαι πνιγμένος τώρα.

ΣΥΝΆΔΕΛΦΟΣ

Καλά, Οκ. Δεν πιέζω.

Και φεύγει χωρίς να κλείσει την πόρτα. Το οποίο προσέχει ο Οδυσσέας. Πριν προλάβει να συνεχίσει χτυπάει το τηλέφωνο και είναι η μάνα του. Το κοιτάζει για λίγο και αποφασίζει να το σηκώσει.

ΜΆΝΑ

Έλα αγόρι μου, τι κάνεις;

ΟΔΥΣΣΈΑΣ

Είμαι στη δουλειά ρε μάνα, τι έγινε;

ΜΆΝΑ

Τίποτα αγόρι μου, πήρα να δω αν είσαι καλά.

ΟΔΥΣΣΈΑΣ

Καλά είμαι ρε μάνα..

Ανοίγει παραπάνω η πόρτα από το αφεντικό του Οδυσσέα που έχει ακούσει την τελευταία φράση και τον κοιτάζει επιπληκτικά. Ο Οδυσσέας κοιτάζει ενοχλημένος τις κενές καρέκλες έξω, ενώ τα ακούει μόνο αυτός που δε δουλεύει. Μετά κοιτάζει τα δείγματα στο γραφείο του από χαμηλά.

ΟΔΥΣΣΈΑΣ

Να σου πω. Μπορώ να σε πάρω εγώ πιο μετά γιατί έχω δουλειά τώρα;

ΜΆΝΑ

Ναι παιδί μου. Θα τα πούμε μετά.

ΟΔΥΣΣΈΑΣ

Έλα γειά-γειά.

Μπαίνει στο γραφείο του η Έλενα.

ΕΛΕΝΑ

Τι θα γίνει σήμερα;

ΟΔΥΣΣΈΑΣ

Τι θα γίνει;

ΕΛΕΝΑ

Θα κάτσεις ή να σε περιμένω;

ΟΔΥΣΣΈΑΣ

Δεν ξέρω.

ΕΛΕΝΑ

Δεν ξέρεις.

ΟΔΥΣΣΈΑΣ

Έχει πέσει πολλή δουλειά και δε μπορώ να σου πω σίγουρα.

Μπαίνει στο γραφείο του και το αφεντικό.

ΑΦΕΝΤΙΚΟ

Δεν τα λέμε κάποια άλλη στιγμή; Περιμένω τις φόρμες.

(Δείχνει στα υγρά)

(Ένωση κοψίματος: υγρά ανάλυσης στο γραφείο του Οδυσσέα)

# ΕΣΩΤ/ΕΞΩΤ. ΓΡΑΦΕΙΟ/ΣΠΙΤΙ - ΝΥΧΤΑ 3

8 η ώρα. Ο Οδυσσέας σχολάει και μαζεύει τα πράγματά του από το γραφείο, ενώ καλεί τη μάνα του.

ΜΆΝΑ

Έλα παιδί μου. Πάλι υπερωρία;

ΟΔΥΣΣΈΑΣ

Τι να κάνω; Περιμένω να πάρω μια αύξηση. Αν δεν δουλέψω παραπάνω, δεν έχει.

ΜΆΝΑ

Μάλιστα. Τι θα την κάνεις την αύξηση αγόρι μου;

ΟΔΥΣΣΈΑΣ

Ε δεν είναι πολύ καλά τα λεφτά τώρα. Είναι που έχω λίγο καιρό εδώ βέβαια, αλλά δεν πάει έτσι.

ΜΆΝΑ

Να σου πω. Μου λεγε ο μπάρμπας σου ότι ψάχνουν χημικούς εδώ. Και πληρώνουν καλά.

ΟΔΥΣΣΈΑΣ

Ρε μάνα! Έκανα αμάν να βρω μια δουλειά εδώ για να την αφήσω τώρα να κατέβω Κρήτη; Άσε με.

ΜΆΝΑ

Μα δεν βλέπεις τους δικούς σου ανθρώπους ρε αγόρι μου. Κι αφότου έφυγε ο πατέρας σου, έχετε χαθεί με όλους εδώ. Γιατί;

ΟΔΥΣΣΈΑΣ

Ο πατέρας μου τα ήθελε και τα παθε. Εντάξει; Ότι και να σου κάνουνε, αυτό δεν το κάνει άνθρωπος. Μια ζωή έλεγε να μην του βγει το όνομα, για να το χαλάσει τελευταία στιγμή και να το κουβαλάμε εμείς μετά.

ΜΆΝΑ

Να σου πω. Το Σάββατο είναι το μνημόσυνο του. Θα κατέβεις να σε δω κι εγώ που έχω τόσο καιρό;

ΟΔΥΣΣΈΑΣ

Όχι ρε μάνα. Δεν παίζει αυτό, αφού το ξέρεις. Μόλις χαλαρώσουν λίγο τα πράγματα εδώ, θα κατέβω. Αλλά τώρα, δε μπορώ.

ΜΑΝΑ

Οδυσσέα μου. Παιδί μου. Αναμμένα κάρβουνα βαστάς. Άστα να πάνε στην ευχή! Σ’ ακούω. Δεν είσαι καλά. Η πίεση είναι; Το άγχος; Δε μου λες. Που είναι ο Οδυσσέας μου, που ‘ναι μες το χαμόγελο;

ΟΔΥΣΣΈΑΣ

Έλα εντάξει! Καλά είμαι, μην λέμε υπερβολές. Απλά μου βγαίνει η κούραση τώρα. Συν του ότι είμαι και με την Έλενα εδώ. Δε χρειάζεται να ανησυχείς. Εντάξει;

ΜΆΝΑ

(Ξεφυσώντας) Εντάξει παιδί μου. Εσύ ξέρεις. Εγώ το καλό σου θέλω. Η Έλενα τι κάνει;

(Ένωση κοψίματος ματιά Οδυσσέα στο πλάι – πρόσωπο Έλενας)

# ΕΣΩΤ. ΣΠΙΤΙ - ΝΥΧΤΑ 4

Βλέπουμε την Έλενα να ισιώνει το μαλλί της στο μπάνιο, έτοιμη να βγει έξω με τις φίλες της.

Ο Οδυσσέας μπαίνει στο σπίτι. Αφήνει την τσάντα του στον καναπέ και κρατάει το κλειδί στο χέρι.

ΈΛΕΝΑ

Γύρισες;

ΟΔΥΣΣΈΑΣ

Ναι. Εσύ φεύγεις; Που πας;

ΈΛΕΝΑ

Μπα, άρχισες να ενδιαφέρεσαι;

ΟΔΥΣΣΈΑΣ

Τι εννοείς; Πάντα ενδιαφέρομαι.

ΈΛΕΝΑ

Πώς ενδιαφέρεσαι; Γιατί το κάνουμε όλο αυτό; Για να πηγαίνει έτσι;

ΟΔΥΣΣΈΑΣ

Πως έτσι; Που αργώ;

ΈΛΕΝΑ

Τι αργείς ρε Οδυσσέα; Βλεπόμαστε ζήτημα 3 ώρες εκτός δουλειάς.

ΟΔΥΣΣΈΑΣ

Και τι να κάνω; Να τ’ αφήνω έτσι και να φεύγω;

ΈΛΕΝΑ

Δε θα σου πω εγώ τι να κάνεις. Βάλε τις προτεραιότητές σου.

ΟΔΥΣΣΈΑΣ

Μα ρε αγάπη, συγγνώμη. Δεν έχουμε πει, να αυξήσουμε τα έσοδά μας; Πως θα κάνουμε το επόμενο βήμα; Αναγκαστικά τώρα που (..τον διακόπτει..) είναι αρχή, θα αργώ αν δουλεύω παραπάνω ώρες.

ΈΛΕΝΑ

Με ρώτησες αν θέλω να κάνουμε το επόμενο βήμα;

ΟΔΥΣΣΈΑΣ

Γιατί; Δεν θέλεις;

ΈΛΕΝΑ

Με ρώτησες;

ΟΔΥΣΣΈΑΣ

Μα νόμιζα ότι τα πηγαίναμε καλά.

ΈΛΕΝΑ

Κάτσε ρε Οδυσσέα. Πως τα πηγαίνουν καλά; Έτσι; Με το να ζούνε μαζί και να μη βλέπονται;

ΟΔΥΣΣΈΑΣ

Μόνο εγώ φταίω γι αυτό;

ΈΛΕΝΑ

Κάτσε, μισό λεπτάκι. Θα μου βγεις κι από πάνω τώρα; Τι θες; Να σε περιμένει η γυναικούλα στο σπίτι, πότε θα δεήσεις να γυρίσεις; Όλα γύρω σου γυρίζουν;

ΟΔΥΣΣΈΑΣ

Ρε αγάπη μου. Είμαι όλη μέρα στο γραφείο κι έχει γίνει το κεφάλι μου καζάνι. Μπορούμε να συζητήσουμε πέντε λεπτά σαν ενήλικες;(ΠΑΥΣΗ)

Μπορείς τουλάχιστον να με κοιτάς;

ΈΛΕΝΑ

Αγάπη μου δεν είμαι η ψυχολόγος σου.

ΟΔΥΣΣΈΑΣ

Είσαι η γυναίκα μου.

ΈΛΕΝΑ

Ούτε αυτό είμαι. Τι θες να συζητήσουμε;

(ΠΑΥΣΗ)

Η Έλενα βγαίνει από το μπάνιο και αφήνει ανοικτό το φως και την πόρτα, τα οποία προσέχει ο Οδυσσέας. Κάνει μία γκριμάτσα απογοήτευσης και τα κλείνει.

ΟΔΥΣΣΈΑΣ

Κάτι δεν πάει καλά με τα υγρά στη δουλειά. Έχουν πρόβλημα.

ΈΛΕΝΑ

Σώπα. Κάθε φορά τα ίδια θα λέμε ρε Οδυσσέα; Αν δε γουστάρεις, μην ατμίζεις! (..Την διακόπτει..) Το ότι μου τσαμπουνάς την ίδια δικαιολογία, που αργείς, δε μου λέει κάτι. (..Την διακόπτει..) Γιατί και που κάθεσαι παραπάνω, δεν έχεις λόγο.

ΟΔΥΣΣΈΑΣ

Δεν καταλαβαίνεις τι σου λέω.

Δε με ακούς. Δεν ακούς τι σου λέω.

ΈΛΕΝΑ

Τι μου λες;

ΟΔΥΣΣΈΑΣ

Είναι πειραγμένα τα υγρά!

ΈΛΕΝΑ

Ρε το κεφάλι σου είναι πειραγμένο!

Γιος του πατέρα σου κι εσύ. **Φιρί φιρι το πας να τα τινάξεις όλα στον αέρα.**

ΟΔΥΣΣΈΑΣ

Τώρα γιατί μου το λες αυτό; Έχει καμία σχέση μ’ αυτό που σου λέω; Πήρα κανένα τσεκούρι και βγήκα έξω, να κυνηγάω εφοριακούς;

ΕΛΕΝΑ

Γιατί μου τη δίνεις ρε Οδυσσέα ώρες ώρες!

ΟΔΥΣΣΈΑΣ

Σου τη δίνω. Απλά έχεις νεύρα και χτυπάς εκεί που πονάει. Τί σου έκανα;

ΕΛΕΝΑ

Όλες αυτές τις συνομωσιολογίες γιατί μου τις λες; Πες μια φορά, συγγνώμη, φταίω, τελεία.

ΟΔΥΣΣΈΑΣ

Ρε πλάκα μου κάνεις; (ΑΡΓΑ) Προστέθηκε νέα ουσία στη βάση για να καίει τους άλλους ατμιστές και να πουλάει τους δικούς του ο Αφεντικός. Σοβαρά σου μιλάω.

Η Έλενα είναι σχεδόν έτοιμη να φύγει, βάζοντας τα παπούτσια της δίπλα στην πόρτα.

ΈΛΕΝΑ

Καλά κρασιά! Και να σε πίστευα, τι περιμένεις να σου πω; Μπράβο; Δεν ξέρω αγόρι μου. Αλήθεια. Πραγματικά ώρες ώρες.

(ΠΑΥΣΗ)

Ψάχνει την τσάντα για τα κλειδιά της χωρίς να τα βρίσκει.

ΈΛΕΝΑ

Ξέρεις ποιο είναι το πρόβλημά σου; Νοιάζεσαι υπερβολικά πολύ για λάθος πράγματα.

ΟΔΥΣΣΈΑΣ

Πιάσε.

Της πετάει τα κλειδιά του και πέφτουν στον καναπέ. Βρίσκει τα δικά της και κοιτάζει τα δικά του με περιφρόνηση. Του χαμογελάει ψεύτικα. Αυτός ανταποδίδει το χαμόγελο. Φεύγει αφήνοντας την πόρτα ανοικτή, την οποία κλείνει ο Οδυσσέας.

(Ένωση κοψίματος: πόρτα)

# ΕΣΩΤ. ΓΡΑΦΕΙΟ - ΜΕΡΑ 5

Ανοίγει η πόρτα του γραφείου του Οδυσσέα και είναι πάλι ο συνάδελφός του.

ΣΥΝΆΔΕΛΦΟΣ

Έλα ρε. Σε θέλει ο Αφεντικός στο γραφείο του.

ΟΔΥΣΣΈΑΣ

Έγινε, ευχαριστώ.

Ο Οδυσσέας κοιτιέται στην οθόνη του λάπτοπ του και ετοιμάζεται να πάει φτιαγμένος με τις φόρμες στο γραφείο του Αφεντικού. Πριν φύγει κοιτάζει τα δείγματα, από χαμηλά. Χτυπάει και ανοίγει η πόρτα του γραφείου του αφεντικού από τον Οδυσσέα. Το αφεντικό τον κοιτάει και του κάνει σήμα να περάσει μέσα ενώ μιλάει στο τηλέφωνο.

ΑΦΕΝΤΙΚΌ

Αφού σ’ έχω κανονίσει ρε ψηλέ. Τι ανησυχείς; Δικός μας άνθρωπος είναι. (ΠΑΥΣΗ) Ναι άσ’ το εσύ μη κάνεις τίποτα. Θα τα φτιάξω εγώ. Πάρε με όταν ξεμπερδέψεις να μου πεις. Έλα ναι (σαν αντίο). Τι γίνεται κ. Σγουράκη; Χμ; Υπάρχει κάποιο πρόβλημα;

ΟΔΥΣΣΈΑΣ

Όχι, όχι.

Το αφεντικό βγάζει να φάει.

ΑΦΕΝΤΙΚΌ

Τι όχι όχι; Γιατί δεν έχουν περάσει οι καινούριες φόρμες; Γνωρίζεις ότι αν έχει η εταιρεία πρόβλημα, έχεις κι εσύ; Πρόσεξε. Εδώ δε μας ενδιαφέρει η προσπάθεια όσο το αποτέλεσμα.

ΟΔΥΣΣΈΑΣ

Ξέρετε υπάρχει ένα θέμα (..τον διακόπτει..) στα καινούρια δείγματα.

ΑΦΕΝΤΙΚΌ

Λοιπόν πρόσεξε να σου πω τι ξέρω. Όταν ένας υπάλληλος ζητάει αύξηση, έχει τουλάχιστον το φιλότιμο να την αντιπροσωπεύει με αποτελέσματα. Ευτυχώς για εσένα, το πόστο σου, δεν είναι ιδιαίτερα απαιτητικό.

Πρόσεξε τώρα. Αν η διεύθυνση λειτουργούσε με τους ίδιους ρυθμούς, τώρα θα χε κλείσει η εταιρία.

Χτυπάει η πόρτα και είναι ο συνάδελφος.

ΣΥΝΆΔΕΛΦΟΣ

Σόρυ τσιφ.

ΑΦΕΝΤΙΚΌ

Ορίστε άνθρωπος. Πρόσεξε. Του δίνεις μία δουλειά και σου κάνει 2! Κι έρχεται άλλος υπάλληλος με μισή δουλειά να σου ζητήσει αύξηση. Εκεί φτάσαμε. Τί είναι Γιώργο;

ΣΥΝΆΔΕΛΦΟΣ

Για τη διαφημιστική σε ήθελα.

ΑΦΕΝΤΙΚΌ

Ναι κάτσε σου έρχομαι. Μην κουνηθείς εσύ!

Αφήνει το φαγητό του, πηγαίνει στην πόρτα και την κλείνει ελαφρώς πίσω του. Την ίδια στιγμή χτυπάει το τηλέφωνό του από μήνυμα στο WhatsApp της Έλενας. Ο Οδυσσέας το σκέφτεται λίγο, κοιτάζει την πόρτα και αποφασίζει να πάρει το κινητό στα χέρια του. Το κοιτάζει και προσπαθεί να το ξεκλειδώσει. Αποτυγχάνει 3 φορές και εκείνη τη στιγμή το αφεντικό του επιστρέφει, ενώ του δίνει ένα ψευδο-φιλικό χτύπημα στον ώμο, πηγαίνοντας στη θέση του.

ΑΦΕΝΤΙΚΌ

Λοιπόν νομίζω είναι απλά τα πράγματα. Έτσι; Δεν είναι τώρα λόγος να απασχολούμε άσκοπα τη διεύθυνση. Χμ;

Κάθεται στη θέση του και τώρα ο Οδυσσέας λούζεται από κρύο ιδρώτα. Βάζει το δάχτυλό του στο ηχείο του κινητού για να μην ακουστεί τυχόν ήχος.

Πρόσεξε. Το γεγονός ότι κάθεσαι μέχρι τις 8 το βράδυ χωρίς να παράγεις έργο, δεν έχει νόημα. Μόνο ρίσκο προστίμου έχει. Με προσέχεις; Δε χρειάζεται να πιεζόμαστε. Χμ; Όσο μπορεί ο καθένας. Αν δεν είναι για τις δυνατότητές σου η εργασία υπάρχει πάντα και η παραίτηση.

ΟΔΥΣΣΈΑΣ

Απλά ήθελα να σας δείξω.

Του δίνει τις φόρμες και ταυτόχρονα αφήνει το κινητό του στο γραφείο χωρίς να το προσέξει το αφεντικό.

Ένα καινούριο συστατικό έχει θέμα. Δεν ξέρω αν μπορώ να το περάσω. Στην άτμιση γίνεται υπερβολικά βλαβερό και θερμαίνει (..τον διακόπτει..) την αντίσταση σε σημείο..

ΑΦΕΝΤΙΚΌ

Μήπως είσαι γιατρός Σγουράκη;

ΟΔΥΣΣΈΑΣ

Όχι, αλλά (τον διακόπτει) είναι θέμα χημείας.

ΑΦΕΝΤΙΚΌ

Ωραία. Γιατί δε σε πληρώνουμε για γιατρό. Χμ; Ξέρεις γιατί σε πληρώνουμε Σγουράκη; Για να εκτελείς συνταγές. Πρόσεξε. Εμείς λέμε τι θέλουμε στο χημείο, το χημείο το φτιάχνει κι εσύ το περνάς. Τελεία. Πρόσεξε. Αν εμείς, θέλουμε για κάποιο λόγο, να βάλουμε ηρωίνη μέσα, θα τη βάλλουμε. Έτσι;

ΟΔΥΣΣΈΑΣ

Μα αυτή είναι η δουλειά μου και σας λέω..

Ο Οδυσσέας ξεκλειδώνει το κινητό του κάτω από το γραφείο και ενεργοποιεί την ηχογράφηση.

ΑΦΕΝΤΙΚΌ

Όχι δεν κατάλαβες. Η δουλειά σου δεν είναι αυτή. Η δουλειά σου είναι να υπογράφεις. Εσύ έρχεσαι να μου κάνεις κριτική. Πρόσεξε. Αν καθόμαστε έτσι να συζητάμε το κάθε συστατικό, δε θα τελειώσουμε ποτέ. Χμ; Συνεπώς, παίρνεις τα χαρτιά, τα υπογράφεις και μου τα φέρνεις. Κατανοητό;

ΟΔΥΣΣΈΑΣ

Μάλιστα.

ΑΦΕΝΤΙΚΌ

Λοιπόν τι θα γίνει;

ΟΔΥΣΣΈΑΣ

Θα σας τα φέρω σε 10 λεπτά έτοιμα.

ΑΦΕΝΤΙΚΌ

Ορίστε! Τόσο δύσκολο ήταν; Πάρ'τα.

Ο Οδυσσέας παίρνει τις φόρμες και αφήνει κρυφά το κινητό του στο γραφείο του αφεντικού να ηχογραφεί. Το κινητό του αφεντικού χτυπάει από μήνυμα και αυτός το κοιτάει. Ο Οδυσσέας βγαίνει από το γραφείο και βρίσκει τον συνάδελφο του.

ΟΔΥΣΣΈΑΣ

Να σου πω λίγο;

Ο συνάδελφος μιλάει στο τηλέφωνο και κάνει σήμα στον Οδυσσέα να του δώσει λίγο χρόνο.

Βλέπουμε τον Οδυσσέα να μιλάει εμπιστευτικά στο γραφείο του με τον συνάδελφό του.

ΟΔΥΣΣΕΑΣ

Θυμάσαι που σου λεγα ότι είναι το ίδιο καταστροφικά; Ναι. Τα δικά μας είναι επικίνδυνα. (ΠΑΥΣΗ)

Καταλαβαίνω πως ακούγεται, αλλά ρε φίλε δεν ξέρω τι να κάνω. Δε μπορώ να συννενοηθώ με τον άλλο εκεί μέσα.

ΣΥΝΑΔΕΛΦΟΣ

Ρε συ φιλαράκι. Να σου πω την αλήθεια; Ε; Δε μου φαίνεσαι πολύ καλά. Σε νιώθω. Σε νιώθω. Αλλά μήπως κι εσύ το παίρνεις πολύ προσωπικά; Τι θα γίνει ρε συ στο κάτω-κάτω; Ε; Εσύ τα φτιάχνεις ή μήπως εσύ τα ατμίζεις; Τίποτα απ’ τα δύο. Μια σφραγίδα θα βάλεις. Άρα; Γιατί σκας;

ΟΔΥΣΣΕΑΣ

Έχεις δίκιο. Τσάμπα κάθομαι κι ασχολούμαι. Αφου δεν παίρνει από λόγια. Θα βρω ένα κανάλι, να το κάνω βούκινο.

ΣΥΝΑΔΕΛΦΟΣ

Ψιτ. Ε. Έλα ρε Οδυσσέα τώρα. Ακούς τι λες; Τι θα κάνεις βούκινο; Καταρχάς θα σπάσεις το NDA. Δεύτερον, θα κυκλοφορήσεις έγγραφο της εταρείας που δεν έχει υπογραφεί ακόμη; Και ποιος θα σε πιστέψει; Τρίτον. Ξέρεις τι κονέ παίζουν εκεί μέσα; Θα σε τρέχουν μέχρι να ασπρίσεις. Αλήθεια τώρα.

ΟΔΥΣΣΕΑΣ

Ναι.

ΣΥΝΑΔΕΛΦΟΣ

Κοίτα κάνε ότι θες ρε αδερφέ. Απλά εγώ στη θέση σου, θα βαζα την υπογραφή και άστους να πάνε να γαργαληθούν. Κι αν γίνει καμιά ματσακονιά αυτούς θα κυνηγάνε να ξέρεις. Οπότε μη σκας.

Ο Οδυσσέας κρατάει ένα από τα δείγματα ψηλά και το εξετάζει. Βάζει λίγο υγρό σε ένα κομμάτι χαρτί και το παρατηρεί. Αναζητάει στο ίντερνετ για κάτι χημικά. Βλέπει το χαρτί προς υπογραφή. Το παίρνει και το υπογράφει.

Χτυπάει την πόρτα του αφεντικού και την ανοίγει με τις φόρμες στο χέρι.

ΑΦΕΝΤΙΚΌ

Ακούω.

ΟΔΥΣΣΈΑΣ

Τα υπέγραψα.

Τα παραδίδει και ταυτόχρονα παίρνει πίσω το κινητό του.

ΑΦΕΝΤΙΚΌ

Μπράβο ρε Σγουράκη. Έκανες τη δουλειά σου. Μπράβο! Ορίστε. Και τόσο απλά, παίρνεις και την αύξηση σου, win-win. Ε; Πρόσεξε όμως. Δεν το βάζουμε κάτω τώρα. Τώρα πρέπει να βγάλουμε τη διεύθυνση ασπροπρόσωπη. Θα μου έχεις έτοιμες τις αναλυτικές αύριο το πρωί;

Βλέπουμε τη δυσαρέσεκια στο πρόσωπο του Οδυσσέα πριν απαντήσει.

(Ένωση κοψίματος: στόμα Οδυσσέα)

# ΕΣΩΤ. ΓΡΑΦΕΙΟ - ΑΠΟΓΕΥΜΑ 6

1800 Στο γραφείο του Οδυσσέα βλέπουμε τη δυσαρέσεκια στο πρόσωπο του, ενώ βλέπει τις φωτογραφίες της Έλενας με συναδέλφους από τη δουλειά και το αφεντικό τους. Διαβάζουμε στην οθόνη του, μέσω ενός email του αφεντικού προς το λογιστήριο, να υπολογισθεί αύξηση 50€ στο μισθό του Οδυσσέα. Ο Οδυσσέας είναι σε κατάσταση κρίσης όταν ταυτόχρονα ακούει στα ακουστικά του, την ηχογράφηση του αφεντικού του. Τον βλέπουμε να πληκτρολογεί στον υπολογιστή του και να ακούγεται.

Το αφεντικό ακούγεται να μουρμουρίζει.

ΑΦΕΝΤΙΚΌ

Όπου θες θα σε παω κορίτσι μου.

(ΠΑΥΣΗ)

Ποιος σου φταίει όταν πας και μου μπλέκεις με το μαλάκα. Χμ; Τα θέλετε. (Τραγουδάει) Δεν γουστάρουνε τους άντρες για αυθεντικούς. Αχ.. Τα λέγανε τα ημισκούμπρια.. Ποιος τους άκουγε ρε.

Ο Οδυσσέας ακούει την ηχογράφηση ξανά ενώ κοιτάει επίμονα τη φωτογραφία της Έλενας με το αφεντικό. Η λέξη «μαλάκα» του αφεντικού του, ηχεί επανειλλημένα στο κεφάλι του. Αυτοτιμωρείται. Κοιτάει το ρολόι του. Κοιτάει το κενό ενώ χτυπάει ρυθμικά τα δαχτυλά του στο γραφείο. Σηκώνεται όρθιος και περπατάει πάνω κάτω νευρικά στο γραφείο του, παίρνοντας βαθιές ανάσες. Κοιτάει το κινητό του. Το αφήνει με δύναμη στο γραφείο. Σφίγγει τις γροθιές του και χτυπάει το στήθος του σαν γορίλας. Βγάζει μία φωνή απελπισίας. Κάθεται πάλι. Σηκώνεται. Κάθεται. Πληκτρολογεί μανιωδώς στο πληκτρολόγιο. Κοιτάει ξανά το ρολόι του.

(Ένωση κοψίματος: ρολόι)

# ΕΣΩΤ. ΣΠΙΤΙ - ΝΥΧΤΑ 7

0200 Στο σπίτι του Οδυσσέα, στο υπνοδωμάτιο βλέπουμε την Έλενα να κοιμάται και τον Οδυσσέα να κλείνει το ξεχασμένο φως στο μπάνιο μαζί με την πόρτα, να προσπερνάει τα πεταμένα της παπούτσια και να την κοιτάει θυμωμένος. Ύστερα, μαζεύει τα πράγματά του σε μία βαλίτσα.

(Ένωση κοψίματος: βαλίτσα - οθόνη υπολογιστή)

# ΕΣΩΤ. ΓΡΑΦΕΙΟ - ΜΕΡΑ 8

09.00 Ο Οδυσσέας πληκτρολογεί την παραίτησή του στον υπολογιστή, την εκτυπώνει και την υπογράφει. Μαζεύει τα πράγματά του και τα δείγματα υγρών ενώ τα περιεργάζεται σαν να τα τακτοποιεί.

10.00 Χτύπος στην πόρτα του διευθυντή. Ακούγεται μουσική από μέσα.

ΑΦΕΝΤΙΚΌ

Παρακαλώ!

Ανοίγει η πόρτα και είναι ο Οδυσσέας με τα δείγματα υγρών στο χέρι.

ΑΦΕΝΤΙΚΌ

Τι έγινε Σγουράκη; Είμαστε έτοιμοι;

ΟΔΥΣΣΕΑΣ

Σας έφερα την παραίτησή μου. Έχω αδειάσει το γραφείο.

ΑΦΕΝΤΙΚΌ

Α σοβαρά; (Χαμηλώνει τη μουσική) Και ποιος σου είπε ότι μπορείς να την κάνεις έτσι; Τι είμαστε εδώ ξενοδοχείο; Όποτε θες μπαίνεις κι όποτε θες βγαίνεις;

Ο Οδυσσέας δεν απαντάει, φανερά νευριασμένος.

ΑΦΕΝΤΙΚΌ

Και γιατί έτσι;

ΟΔΥΣΣΕΑΣ

Δε μπορώ να συνεχίσω εδώ δυστυχώς.

ΑΦΕΝΤΙΚΌ

Μάλιστα. Κι εγώ τι θα κάνω τώρα ρε Σγουράκη; Χμ; Θα με βάλεις πρωί-πρωί να κοιτάω για άλλον;

(ΠΑΥΣΗ)

Τι να σου πω; Να σου πω ότι δεν το περίμενα; Δε μ’ αρέσει να λέω ψέμματα. Αλλά πρόσεξε, είσαι κι ευαίσθητος άνθρωπος ρε Σγουράκη. Δεν κάνεις για τέτοια.

Ο Οδυσσέας ακουμπάει τα δείγματα στο γραφείο του διευθυντή.

ΑΦΕΝΤΙΚΌ

Τι μου τα φερες αυτά εδώ ρε;

ΟΔΥΣΣΈΑΣ

(Με ευγένεια, έτοιμος να εκραγεί)

Θέλετε να τα πάρω μαζί μου;

ΑΦΕΝΤΙΚΌ

Τώρα που άρχισες να σκέφτεσαι, φεύγεις;

(ΠΑΥΣΗ)

Λοιπόν ότι έγινε, έγινε έτσι; Μια δουλειά ήταν, δε μπορούσες να την κάνεις, τελεία.

Πρέπει να βρεις σε τι είσαι καλός. Τι είπαμε ότι έχεις τελειώσει;

ΟΔΥΣΣΈΑΣ

Χημικό.

ΑΦΕΝΤΙΚΌ

Χημικό.

(ΠΑΥΣΗ)

Ναι αλλά θες και λίγο το επικοινωνιακό ρε παιδί μου, δεν ξέρω. Τελοσπάντων και πάνω που μπήκε η αύξηση! Τελοσπάντων. Αυτά άντε, να σε δω που θα βρεις καλύτερα.

ΟΔΥΣΣΈΑΣ

Γεια σας.

ΑΦΕΝΤΙΚΌ

Γεια σου.

Ακολουθούμε τον Οδυσσέα που φεύγει από το κτίριο και πάει στο αυτοκίνητό του, που είναι έτοιμες οι βαλίτσες, ενώ καλεί τη μάνα του.

ΟΔΥΣΣΈΑΣ

(Συγκρατημένα)

Έλα μάνα. Πάω στο αεροδρόμιο, θα σε πάρω όταν φτάσω.

Εντωμεταξύ, στο γραφείο του διευθυντή, μπαίνει η Έλενα.

ΈΛΕΝΑ

Ρε Κώστα τι έγινε;

ΑΦΕΝΤΙΚΌ

Κάτσε. Δε σου ‘πε τίποτα;

ΈΛΕΝΑ

Αν μου ‘πε; Χωρίσαμε! Όταν ξύπνησα είχε αδειάσει το σπίτι, τι μου λες;

ΑΦΕΝΤΙΚΌ

Σοβαρά; Εδώ μου ήρθε και παραιτήθηκε. Άδειασε και το γραφείο του και σηκώθηκε κι έφυγε. Πρέπει να πάει να κοιταχτεί. Δεν είναι καλά ο τύπος.

ΈΛΕΝΑ

Εμένα μου λες;

ΑΦΕΝΤΙΚΌ

Δες δω.

Πάει να πάρει το χαρτί για να της το δείξει και του πέφτει ο ατμιστής στο πάτωμα. Σκύβει για να τον πιάσει και βλέπει το πάτωμα βρεγμένο. Σηκώνει το βλέμμα του και προσέχει παραξενεμένος τα δείγματα από χαμηλά. Ταυτόχρονα βλέπουμε τον Οδυσσέα να ανάβει ένα τσιγάρο μέσα στο αυτοκίνητο. Τα δείγματα αφρίζουν, αναφλέγονται και εκρήγνυνται. Ο Οδυσσέας βάζει μπροστά, ενώ γίνεται έκρηξη και φεύγει.

**ΤΕΛΟΣ**